text: Løb fra konkurrenten
  05 februar 2015 kl. 15.29
  I år løbes den populære DHL-stafet ikke kun i storbyerne. Aabenraa skal være vært i august og dermed være med til at samle virksomheder, som kan konkurrerer mod hinanden på løbestierne.
  Det er løberen Per Hussmann fra Aabenraa, som har taget initiativet til at få DHL-stafetten til Sønderjylland.
  - Det bliver hele Sønderjyllands stafet, og jeg håber og tror på, at nogle af vores største virksomheder som Danfoss, Ecco, Abena og Arkil og alle de mange andre private og offentlige virksomheder vil deltage. Indtil videre har alle, jeg har talt med, taget godt imod idéen, siger Per Hussmann.
  DHL-stafetten er et motionsløb for hold, hvor hovedsageligt virksomheder dyster mod hinanden. Det har kun været afholdt i de større byer som København, Odense, Aarhus og Aalborg, men i august bliver det også Sønderjyllands tur.
  Arrangørerne forventer at se 2000 deltagere i Aabenraa. Hvis du overvejer at snøre løbeskoene og deltage, så foregår det den 26. august.
  